钦定古今图书集成/明伦汇编/官常典/第709卷 > 审配
## 钦定古今图书集成/明伦汇编/官常典/第709卷 > 审配

按《后汉书袁绍传》：魏郡审配，以正直不得志于韩馥，
绍乃以配为治中，甚见器任。建安四年，绍击公孙瓒，
定幽土，于是简精兵十万，骑万匹，欲出攻许，以审配、
逢纪统军事。五年，官度之败，审配二子为曹操所禽。
孟岱与配有隙，因蒋奇言于绍曰：“配在位专政，族大
兵强，且二子在南，必怀反畔。”郭图、辛评亦为然。绍遂
以岱为监军，代配守邺。护军逢纪与配不睦，绍以问
之。纪对曰：“配天性烈直，每所言行，慕古人之节，不以
二子在南为不义也。公勿疑之。”绍曰：“君不恶之耶？”纪
曰：“先所争者私情，今所陈者国事。”绍曰：“善。”乃不废配。
配由是更协。冀州城邑多畔，绍复击定之。自军败后
发病，七年夏薨，未及定嗣。逢纪审配宿以骄侈，为谭
所病。辛评、郭图皆比于谭，而与配、纪有隙，众以谭长，
欲立之。配等恐谭立而评等为害，遂矫绍遗命，奉尚
为嗣。谭自称车骑将军，出军黎阳。尚少与其兵，而使
逢、纪随之。谭求益兵，审、配等又议不与。谭怒，杀逢纪。
曹操度河攻谭，谭告急于尚，尚乃留审配守邺，自将
助谭，与操相拒于黎阳，尚逆击破操。操军还许，谭谓
尚曰：“我铠甲不精，故前为曹操所败。今操军退，人怀
归志，及其未济，出兵掩之，可令大溃，此策不可失也。”
尚疑而不许。既不益兵，又不易甲，谭大怒。郭图、辛评
因此谓谭曰：“使先公出将军为兄后者，皆是审配之
所构也。”谭然之，遂引兵攻尚，战于外门。谭败，乃引兵
还南皮。尚复自将攻谭，谭战大败，婴城固守。尚围之
急，谭奔平原，而遣颍川辛毗诣操请救，操遂还救谭。
十月，至黎阳，尚闻操度河，乃释平原还邺。尚将吕旷、
高翔畔归曹氏，谭复阴刻将军印以假旷、翔。操知谭
诈，乃以子整聘谭女以安之，而引军还。九年三月，尚
使审配守邺，复攻谭于平原。配献书于谭曰：“配闻良药苦口而利于病，忠言逆耳而便于行，愿将军缓心
抑怒，终省愚辞。盖《春秋》之义，国君死社稷，忠臣死君
命，苟图危宗庙，剥乱国家，亲疏一也。是以周公垂涕，
以毙管、蔡之狱；季友歔欷，而行叔牙之诛。何则？义重
人轻，事不获已故也。昔先公废黜将军以续贤兄，立
我将军，以为嫡嗣，上告祖”灵，下书谱牒，海内远近，谁
不备闻。何意凶臣郭图，妄画蛇足，曲辞谄媚，交乱懿
亲，至令将军忘孝友之仁，袭阏沈之迹，放兵钞突，屠
城杀吏，冤魂痛于幽冥，创痍被于草棘。又乃图获邺
城，许赏赐秦胡，其财物妇女，预有分数。又云：“孤虽有
老母，趣使身体完具而已。”闻此言者，莫不悼心挥涕，
使太夫人忧哀愤隔。我州君臣监寐悲叹，诚拱默以
听执事之图，则惧违《春秋》死命之节，诒太夫人不测
之患，损先公不世之业。我将军辞不获命，以及馆陶
之役。伏惟将军至孝蒸蒸，发于岐嶷，友于之性，生于
自然，章之以聪明，行之以敏达，览古今之举措，睹兴
败之征符，轻荣财于粪土，贵名位于丘岳。何意“奄然
迷沉，堕贤哲之操；积怨肆忿，取破家之祸。翘企延颈，
待望仇敌，委慈亲于虎狼之牙，以逞一朝之志，岂不
痛哉！若乃天启尊心，革图易虑，则我将军匍匐悲号
于将军股掌之上，配等亦当敷躬布体，以听斧锧之
刑；如又不悛，祸将及之。愿熟详吉凶，以赐环玦。”谭不
纳。曹操因此进攻邺，审配将冯札为内应，开突门内
操兵三百馀人。配觉之，从城上以大石击门，门闭，入
者皆死。操乃凿壍围城，周回四十里，初令浅，示若可
越。配望见，笑而不出争利，操一夜濬之，广深二丈，引
漳水以灌之。自五月至八月，城中饿死者过半。尚闻
邺急，将军万馀人还救城，操逆击，破之。尚走，依曲漳
为营。操复围之，未合，尚惧，遣阴夔、陈琳求降，不听。尚
还走蓝口，操复进，急围之。尚将马延等临阵降，众大
溃，尚奔中山，尽收其辎重，得尚印绶、节钺及衣服，以
示城中。城中崩沮。审配令士卒曰：“坚守死战，操军疲
矣。幽州方至，何忧无主！”操出行围配，伏弩射之，几中。
以其兄子荣为东门校尉，荣夜开门内操兵，配拒战，
城中生获配。操谓配曰：“吾近行，围弩何多也？”配曰：“犹
恨其少。”操曰：“卿忠于袁氏，亦自不得不尔。”意欲活之，
配意气壮烈，终无挠辞，见者莫不叹息，遂斩之。
按《先贤行状》：配字正南，魏郡人。少忠烈慷慨，有不可
犯之节。袁绍领冀州，委以腹心之任，以治中、别驾，并
总幕府。初，谭之去，皆呼辛毗，郭图家得出，而辛评家
独被收，及配兄子荣开城门内兵。时配在城东南角
楼上，望见太祖兵入，忿辛郭坏败冀州，乃遣人驰诣
邺狱，指杀仲治家。是时，辛毗在军，闻门开，驰走诣狱，
欲解其兄家。兄家已死，是日生缚配，将诣帐下。辛毗
等逆以马鞭击其头，骂之曰：“奴，汝今日真死矣！”配顾
曰：“狗辈正由汝曹破我冀州，恨不得杀汝也。且汝今
日能杀生我耶？”有顷，公引见，谓配：“知谁开卿城门？”配
曰：“不知也。”曰：“自卿文荣耳。”配曰：“小儿不足用，乃至此！”
公复谓曩者：“孤之行围，何弩之多也？”配曰：“恨其少耳。”
公曰：“卿忠于袁氏父子，亦自不得不尔也。”有意欲活
之。配既无挠辞，而辛毗等号哭不已，乃杀之。初，冀州
人张子谦先降，素与配不善，笑谓配曰：“正南，卿竟何
如我？”配厉声曰：“汝为降贼，审配为忠臣，虽死岂若汝
生耶！”临行刑，叱持兵者令北向，曰：“我君在北。”